**Rajinikanth** (oik. **Shivaji Rao Gaikwad**; s. 12. joulukuuta 1950 Bangalore, Karnataka, Intia) on intialainen elokuvanäyttelijä, joka on myös tuottanut ja käsikirjoittanut elokuvia. 40-vuotisen uransa aikana hän on esiintynyt yli 150 elokuvassa, joihin kuuluu tamilin-, hindin-, kannadan-, telugun-, malajalamin-, englannin- ja bengalinkielisiä elokuvia. Roolillaan elokuvassa *Sivaji* (2007) Rajinikanthista tuli Aasian toiseksi korkeimmin palkattu näyttelijä Jackie Chanin jälkeen.

Yksityiselämä
-------------

Rajinikanth meni naimisiin Latha Rangacharin kanssa 26. helmikuuta 1981. Heillä on kaksi tytärtä, Aishwarya Rajinikanth ja Soundarya Rajinikanth, jotka työskentelevät myös elokuva-alalla. Aishwarya on naimisissa näyttelijä Dhanushin kanssa.

Ura
---

Rajinikanthin ensimmäinen elokuva oli vuonna 1975 ilmestynyt tamilinkielinen K. Balachanderin ohjaama ihmissuhteiden suuria ikäeroja käsittelevä draamaelokuva *Apoorva Raagangal*, jossa Rajinikanth oli suhteellisen pienessä sivuosaroolissa. Elokuva kuitenkin voitti parhaan tamilinkielisen elokuvan National Film Awards -palkinnon, ja Rajinikanth sai medianäkyvyyttä kun *The Hindu* kehui hänen roolisuoritustaan. *Apoorva Raagangalin* jälkeen Rajinikanth alkoi saada yhä enemmän elokuvarooleja ja vuoden 1978 loppuun mennessä hän oli esiintynyt jo neljässäkymmenessä elokuvassa. Vuoden 1978 M. Bhaskarin ohjaamassa elokuvassa *Bairavi* Rajinikanth esiintyi ensimmäistä kertaa pääosaroolissa. *Bairavin* vuoksi Rajinikanth sai lisänimen *Superstar* ("Supertähti"), jota useiden elokuvien alkutekstit käyttävät hänen nimensä yhteydessä vielä tänäkin päivänä.

Rajinikanth elokuvan *Raja Chinna Roja* kuvauksissa vuonna 1989.
Saavutettuaan suuren suosion Etelä-Intiassa Rajinikanth esiintyi myös ensimmäisessä Bollywood-elokuvassaan *Andha Kanoon* vuonna 1983 Amitabh Bachchanin ja Hema Malinin kanssa. Vuonna 1988 hän esiintyi merkittävässä sivuosaroolissa uransa toistaiseksi ainoassa yhdysvaltalaisessa elokuvassa *Bloodstone – rubiinin kirous*, joka ei kuitenkaan Yhdysvalloissa saavuttanut suurta suosiota lähes tuntemattomien pääosanäyttelijöidensä takia.

Yksi 1990-luvun menestyneimmistä Rajinikanthin elokuvista oli K. S. Ravikumarin *Muthu* vuodelta 1995. Vuonna 1998 elokuva ilmestyi myös Japanissa, jossa se sai erinomaisen vastaanoton. Menestyksen jälkeen myös Rajinikanthin seuraavia elokuvia myytiin Japaniin, mutta ne eivät menestyneet yhtä hyvin.

Vuoden 2005 *Chandramukhi*, jossa Rajinikanth oli pääosassa, pysyi teatterilevityksessä 890 päivää ja teki näin Etelä-Intian elokuvateollisuuksien ennätyksen. Vuonna 2010 ilmestyneessä S. Shankarin elokuvassa *Enthiran* Rajinikanth esitti Chitti-nimistä androidihumanoidirobottia sekä robotin luonutta tiedemiestä. Elokuvasta tuli 2,8 miljardin rupian tuotollaan historian tuottoisin tamilielokuva. Elokuvan saaman suosion myötä Rajinikanth teki myös erikoisesiintymisen Chittinä Shah Rukh Khanin Bollywood-elokuvassa *Ra.One* vuonna 2011.

Vuonna 2011 *Rana*-elokuvan kuvauksissa Rajinikanth sairastui ruokamyrkytykseen ja joutui sairaalaan. Sairaalasta päästyään hän joutui sinne pian uudestaan. Rajinikanthin sairastelun vuoksi pahasti viivästynyt *Rana* aiottiin aikataulusyistä tehdä animaationa, mutta sen sijaan päädyttiinkin tekemään *Kochadaiiyaan*, jolle *Rana* olisi mahdollisesti jatko-osa. Elokuvan ohjasi Rajinikanthin tytär Soundarya ja ilmestyessään vuonna 2014 siitä tuli Intian ensimmäinen liikkeenkaappaustekniikalla toteutettu animaatioelokuva, joka kuitenkin sai osakseen paljon kritiikkiä viimeistelemättömästä grafiikasta. Sairaalasta kotiutumisensa jälkeen Rajinikanthin ensimmäinen elokuva ei-animaatiohahmona oli vuonna 2014 ilmestynyt K. S. Ravikumarin ohjaama *Lingaa*.

Palkinnot
---------

Rajinikanth ottamassa vastaan Padma Vibhushan -palkinnon Intian presidentiltä Pranab Mukherjeelta vuonna 2016.
Rajinikanth on saanut elokuvillaan yli neljäkymmentä palkintoa, joihin sisältyy myös parhaan miesnäyttelijän Filmfare Awards South -palkinto vuonna 1984 tamilinkielisestä elokuvasta *Nallavanuku Nallavan*. Vuonna 2011 hän sai elokuvassa *Enthiran* esittämästään kaksoisroolista sekä parhaan sankarin että parhaan konnan Vijay Awards -palkinnon.

Intian valtio myönsi hänelle Padma Bhushan -palkinnon vuonna 2000 ja Padma Vibhushan -palkinnon vuonna 2016.

Valikoitu filmografia
---------------------

|  |  |
| --- | --- |
| * *Apoorva Raagangal* (1975)
* *Moondru Mudichu* (1976)
* *16 Vayathinile* (1977)
* *Bairavi* (1978)
* *Murattu Kaalai* (1980)
* *Andha Kanoon* (1983)
* *Geraftaar* (1985)
* *Bloodstone – rubiinin kirous* (1988)
* *ChaalBaaz* (1989)
* *Annamalai* (1992)
* *Baasha* (1995)
 | * *Muthu* (1995)
* *Padayappa* (1999)
* *Baba* (2002)
* *Chandramukhi* (2005)
* *Sivaji* (2007)
* *Enthiran* (2010)
* *Kochadaiiyaan* (2014)
* *Lingaa* (2014)
* *Kabali* (2016)
* *2.0* (2018)
 |

Lähteet
-------

* Ramachandran, Naman: *Rajinikanth – The Definitive Biography*. Penguin Books India, 2012. ISBN 978-0-670-08620-7. (englanniksi)

* Ramachandran, Naman: *Rajinikanth : 12.12.12 A Birthday Special*. The Hindu. Kasturi & Sons Ltd. 2012. (englanniksi)

### Viitteet

1. 1 2 3  Ramachandran s. 3–4
2. ↑  Buncombe, Andrew: Meet India's biggest film star *The Independent*.  3.10.2010. Viitattu 7.10.2011. (englanniksi)
3. ↑  Tuomaala, Erja: Tamilitähden gangsterielokuva on hitti jo ennen ensi-iltaa – ennakkomainos on Aasian katsotuin *Yle*.  22.7.2016. Viitattu 15.8.2020.
4. 1 2  Ethiraj, Gopal: Sunday Celebrity: Rajini is simple, stylish, spiritual, that explains his uniqueness *Asian Tribune*.  14.12.2009. Viitattu 7.10.2011. (englanniksi)
5. ↑  Ramachandran s. 33–45
6. ↑  The Hindu s. 67
7. ↑  Ramachandran s. 256–267
8. ↑  Ramachandran s. 76–78
9. ↑  Ramachandran s. 123
10. ↑  Ramachandran s. 125–126
11. ↑  Ramachandran s. 164–167
12. ↑  Shankar, Settu: Chandramukhi completes 890 days! *Filmibeat*.  21.9.2007. Viitattu 5.9.2015. (englanniksi)
13. ↑  Ramachandran s. 228
14. ↑  All Time Highest Grossing Tamil films *International Business Times*.  12.7.2015. Viitattu 5.9.2015. (englanniksi)
15. ↑  Shah Rukh reveals Rajini Sir's cameo in RA.One *NDTV Movies*.  3.10.2011.  Arkistoitu 12.9.2015. Viitattu 5.9.2015. (englanniksi)
16. ↑  Legends steal the show at Close Up Vijay Awards *The Hindu*.  26.6.2011. Viitattu 1.2.2012. (englanniksi)
17. ↑  Padma Vibhushan for Rajinikanth, Dhirubhai Ambani, Jagmohan *The Hindu*.  26.1.2016. New Delhi. Viitattu 26.1.2016. (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Rajinikanth**.
* Rajinikanth Internet Movie Databasessa. (englanniksi)
* Rajinikanth Elonetissä.

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Saksa
* Yhdysvallat

 |
|  |
| Taiteenala | 
* MusicBrainz

 |
|  |
| Henkilöt | 
* Elonet

 |
|  |
| Muut | 
* IdRef

 |

 |